Siunnersuummut nassuiaatit

**Nassuiaatit nalinginnaasut**

**1. Aallaqqaasiut**

Ikiaroornartut pillugit inatsit atuuttoq, Ikiaroornartut pillugit inatsimmik nalunaarummi nr. 391, 21. juli 1969-imeersumi nassaarineqarsinnaavoq. Inatsimmik nalunaarut tassaavoq ikiaroornartut pillugit inatsisip nr. 169, 24. maj 1955-imeersup kingusinnerusukkut allannguuteqartup ataatsimut allattorneqarneri.

Inatsit atuuttoq naapertorlugu ikiaroornartunik tassunga ilanngullugit cannabisimik aamma cannabisip uuliaanik ilaatigut eqqussineq annissinerlu, tuniniaaneq, pisineq, tunniussineq, tigusaqarneq paarisaqarnerlu inerteqqutaapput. Pingaarnertut siunertat ilagaat ikiaroornartut siammatsaalineqarnissaat taamaalillunilu ikiaroornartunik atuinikkut innuttaasut ajoqusernissaannit illersorneqarnissaat.

Peqqinnissaqarfimmut suliassaqarfik 1992-imi oqartussaaffigineqalermat ikiaroornartunut tunngasutigut inatsisiliornissamut Kalaallit Nunaat piginnaatitaalerpoq.Tamanna Kalaallit Nunaanni peqqinnissaqarfik pillugu inatsimmi nr. 369, 6. juni 1991-imeersumi § 1-imi takuneqarsinnaavoq.

Tamatuma kingunerisaanik siunnersuut manna saqqummiunneqarpoq ilaatigullu inatsisartunit kingullertut aalajangiussaalluni. Inatsisartut cannabisip uuliaanik, tetrahydrocannabinolimik (THC) annerpaamik 0,2 %-imik akulimmik pisinissaq, tuniniaanissaq eqqussinissarlu inerteqqutaajunnaarsinneqassasut 2019-imi ukiakkut ataatsimiinnerminni aalajangerpaat. Inatsisartut tamatumunnga atatillugu Kalaallit Nunaanni innuttaasut nioqqutissanik tamakkuninnga, Danmarkimi innuttaasutulli 2018-imi malittarisassat allanngortinneqarnerisigut atuisinnaalernissaat kissaatigisimavaat.

Ikiaroornartut pillugit Inatsisartut inatsisissaattut matumani siunnersuutitigut nalunaarummik, cannabisip uuliaanik imaluunniit tunisassianik CBD-uulianik akulinnik, Danmarkimi innuttaasutulli atuisinnaalersitsisumik atuutilersitsinissamut toqqammavimmik pilersitsisoqarpoq, taamaalilluni atuisartoq cannabisip uuliaanik imaluunniit tunisassianik CBD-uuliamik, THC-mik 0,2 %-imik annikinnerusumilluunniit akulinnik inerteqqutaanngitsumik pisisinnaalerpoq atuisinnaalerlunilu.

Maluginiaqquneqarpoq Inatsisartut inatsisissaattut siunnersuut manna cannabisip uuliaanik imaluunniit tunisassianik CBD-uulianik, THC-mik 0,2 % tikillugu akulinnik pisinissamut atuinissamulluunniit inerteqqutaajunnaarsitsinngimmat, taamaallaalli matumunnga nalunaarummik atuutilersitsinissamut tunngavissiimmat.

Nakorsat nakorsatut naliliineq tunngavigalugu napparsimasunik katsorsaanissamut ikiaroornartunik nakorsaatissanut allagartamik tunniussisinnaanermut periarfissaat Inatsisartut inatsisaanik uannga allanngortinneqanngilaq. Tamannattaaq nakorsap tamanna nakorsaatissatut innersuussutigisimappagu Nunatta nakorsaataasiviata ikiaroornartunik nakorsaatissatut atortussanik tunniussisinnaanermut periarfissaanut atuuppoq.

Peqatigalugu ikiaroornartunik allatut atuineq, paarisaqarneq niueruteqarneq il.il. aallaaviatigut suli inerteqqutaassapput, taamaaliornikkut innuttaasut peqqissusaannik, tassunga ilanngullugit inuusuttunik, ilinniarfeqarfinniittunik, qitigiartarfinniittunik, neriniartarfinniittunik assigisaanniittunillu suli illersuinissaq qulakkeerneqassaaq.

Suliassaqarfimmi inatsisit Danmarkimi inatsisinut naapertuunnissaat qulakkeerniarlugu siunnersuutigineqartut danskit aalajangersagaannut assingungaatsiarput, tamannalu naalakkersuinikkut aamma kissaatigineqarsimalluni.

**2. Siunnersuummi immikkoortut pingaarnerit**

Inatsit annermik piginnaatitsissutaasoq pineqarpoq, matumani ikiaroornartunik atuinissamut aammalu akuutissanik assigiinngitsunik, qanoq sunniuteqarsinnaaneri apeqqutaatinnagit maani nunatsinniititsisoqarsinnaaneranut akuersisarnermut malittarisassanik sukumiinerusunik aalajangersaanissamut Naalakkersuisut piginnaatinneqarput.

Aammattaaq ikiaroornartut assigiinngitsut allat erseqqinnerusumik nassuiarneqartut maani nunami nakorsaatitigut ilisimatusarnikkulluunniit siunertat saniatigut allanut atorneqaqqusaannginnerannut aalajangiinissamut Naalakkersuisut piginnaatinneqarput.

Eqqussineq annissinerlu, tunisineq, pisineq, sananeq piareersaaneq Nunatta Nakorsaataasivianut, kisiannili tigusineq paarisaqarnerlu napparsimavinni nakorsaataasivinnut kiisalu inunnut suliffeqarfinnulluunniit Nakorsaatit pillugit Inatsisartut peqqussutaanni matumunnga malittarisassat atuuttut naapertorlugit, Naalakkersuisunit matumunnga akuerineqarsimasunut inerteqqutaassanngitsoq siunnersuutigineqarput.

Tassungalu peqatigalugu Inatsisartut inatsisaata ullormi atuutilerfiani atuutilertussamik nalunaarusiortoqarnissaa siunnersuutigineqarpoq. Nalunaarut ilaatigut Inatsisartut inatsisaanni ikiaroornartut qanoq paasineqarnissaannut nassuiaammik erseqqissumik imaqassaaq, soorluttaaq nalunaarummut atatillugu ikiaroornartut Inatsisartut inatsisaanni pineqartut allattorneqarsimasut.

Ikiaroornartunik assigiinngitsunik nutaanik ineriartortitsisoqartuarpoq, taamaammat allattorsimaffiit nalunaarummut atassusernissaat naapertuunnerpaavoq. Taamaalilluni allattorsimaffik suliassaqarfimmi ineriartorneq malillugu nutarterneqartarsinnaalissapput. Inatsisartut inatsisaat nalunaarutitaqanngitsoq ikiaroornartunik qanorluunniit paarisaqarnermik il.il. inerteqqutaajunnaarsitsisinnaanera peqqutaalluni, inatsit nalunaarullu ullormi assigiimmi atuutilersinneqarnissaat pingaaruteqarpoq.

Siunnersuut siornatigut taaneqartutut annertunerusumik inatsisaammat piginnaatitsissutaasoq ikiaroornartunullu tunngasut nalunaarummi erseqqinnerusumik malittarisassaqartinneqartussaammata Ilanngussaq 2-mi ikiaroornartunik unioqqutitsilluni pisinermut, tuniniaanermut, paarisaqarnermut il.il. pineqaatissiisarnermut ilitsersuut ilanngunneqarpoq. Taamaattorli ilanngussaq pineqaatissiissutit takussutissaattut unioqqutinneqartussaanngitsutut isigineqassanngilaq, nalinginnaasumilli suliami pineqartumi pissutsit aalajangersimasut apeqqutaallutik sakkortusaataasut sakkukillisaataasullu eqqarsaatigalugit annertussutsinut takussutissatut ilitsersuutaasutut isigineqassaaq.

**3. Pisortanut aningaasaqarnikkut allaffissornikkullu malitsigisinnaasai**

Siunnersuut pisortat akuersissuteqartarnermut nakkutilliinermullu aningaasartuuteqarnerulernerannik kinguneqarnissaa naatsorsuutigineqarpoq. Ukiumut aningaasartuutit katillugit 600.000 kr.-t missaaniissasut, tassa ukioq naallugu sulinertut ataatsitut naleqassasut naatsorsuutigineqarpoq, taakkulu akuersissutinik assigisaannillu qinnuteqaatinik Nunatta Nakorsaaneqarfiata suliarinnittarneranut aningaasalersuutaassapput. Aningaasartuutit akitsuutinit isertitat annertoqataannik killilimmik akilerneqartassasut naatsorsuutigineqarpoq.

Oqaatigineqassaaq siuliani oqaatigineqartutut Inatsisartut tunisassianik THC-nik 0,2 %-it tikillugit akulinnik inerteqqutaajunnaarsitsinissamik aalajangernerannik akuersineq pisortanut aningaasaqarnikkut allaffissornikkullu kinguneqarsinnaammat. Taakku matumani nassuiaatini erseqqinnerusumik nassuiarneqanngillat, kingunissat taakku Inatsisartut inatsisissaattut siunnersuummi uani toqqaannartumik malittarisassiorneqanngimmata.

**4. Inuussutissarsiortunut aningaasaqarnikkut allaffissornikkullu malitsigisinnaasai**

Siunnersuut inuussutissarsiortunut akitsuutit allaffissornerullu, Nunatta Nakorsaaneqarfiata akuersissuteqartarneranik taakkualu nakkutiginninneranik isumaginninnermut tunngasut kingunerisaannik aningaasaqarnikkut allaffissornikkullu malitseqarnissaa naatsorsuutigineqarpoq.

**5. Avatangiisinut, pinngortitamut inuillu peqqissusaannut kingunerisinnaasai**

Siunnersuut avatangiisinut, pinngortitamut imaluunniit innuttaasut peqqissusaannut sunniuteqarnissaa naatsorsuutigineqanngilaq taakku siunnersuummit sunnerneqartussaanngimmata.

Oqaatigineqassaaq siuliani oqaatigineqartutut Inatsisartut tunisassianik THC-nik 0,2 %-it tikillugit akulinnik inerteqqutaajunnaarsitsinissamik aalajangernerannik akuersineq inuiaat peqqissusaannut kinguneqarsinnaammat. Taakku matumani nassuiaatini erseqqinnerusumik nassuiarneqanngillat, kingunissat taakku Inatsisartut inatsisissaattut siunnersuummi uani toqqaannartumik malittarisassiorneqanngimmata.

**6. Innuttaasunut kingunerisinnaasai**

Siunnersuut ikiaroornartunik Inatsisartut inatsisaanni pineqartunik unioqqutitsilluni pisinermut, tuniniaanermut, paarisaqarnermut il.il. pineqaatissiissutinik, pingaartumik ikiaroornartunik pinaveersaartitsinissamut aqunneqanngitsumik siaruartoqarnissaata appasissumiitinnissaanut taamaalillunilu pingaartumik inuusuttunik illersuinissamut siunertalinnik imaqarpoq.

**7. Kingunerisinnaasai pingaarnerit allat**

Siunnersuut annertunerusunik kinguneqarnissaa naatsorsuutigineqanngilaq.

**8. Pisortanik aamma kattuffinnik il.il. tusarniaaneq**

Inatsisartut inatsisissaattut siunnersuut 2019-imi tusarniaanermut nittartakkami www.naalakkersuisut.gl-imi tamanut saqqummiunneqarpoq. Siunnersuut tamatuma kingorna arlalinnik allannguuteqarpoq kingornalu piffissami 13. april 2022-miit 12. maj 2022-mut tusarniaassutigineqaqqilluni. Tusarniaanermi kingullermi akissutigineqartut siunnersuummut oqaaseqaatinik ilaqartut tusarniaanermut nittartakkamut saqqummiunneqarput aammalu oqaatsit atorneqartut allanngortinnagit uingasunilli allallugit issuarneqarput pisariaqartitsinerlu naapertorlugu Ilanngussaq 1-imi oqaaseqarfigineqarlutik. Siornatigut tusarniaanermi akissutit taamaalillutik ilanngunneqanngillat tusarniaanermulli nittartakkami nassaarineqarsinnaallutik.

Inatsisissatut siunnersuummi aalajangersakkanut ataasiakkaanut nassuiaatit

*§ 1-imut*

Ikiaroornartunut tunngatillugu suliassaqarfimmi ineriartupallanneq tunuliaqutaralugu Naalakkersuisut ikiaroornartut sorliit Inatsisartut inatsisaannut ilaanersut taamaalillutillu maani nunameeqqusaannginnersut imaluunniit nakorsaatitut ilisimatusarnermulluunniit atatillugu taamaallaat atorneqarsinnaasut pillugit aalajangersaanissamut piginnaatinneqarput.

Piginnaatitsissut siunnersuummi immikkoortut pingaarnerit ataanni oqaatigineqareersutut immikkoortumi nalunaarummik atuutilersitsinissamut atorneqassallunilu tassunga atatillugu ikiaroornartut Inatsisartut inatsisaanni pineqartut pillugit allattorsimaffiliortoqassaaq. Peqatigitillugulu piginnaatitsissutitigut allattorsimaffiup nutartertuartarnissaanut Naalakkersuisut periarfissinneqarput.

Akuutissat taaneqartut pissutsit immikkuullarilluinnartillugit nunatsinniitinneqarsinnaanerinut akuersissuteqartarneq pillugu malittarisassanik erseqqinnerusunik aalajangersaasinnaanissaannut Naalakkersuisut piginnaatinneqarput.

Ikiaroornartunik nunatsinniisitsisoqarsinnaaneranik inerteqqummik saneqqutsinissamut pisariaqartitsisoqalersinnaanera pissutigalugu aalajangersagaq ilanngunneqarpoq.

Naalakkersuisut akuersissutinik tunniussisarnermut malittarisassanik erseqqinnerusunik aalajangersaasinnaapput, soorlu akuersissutit pineqartut kingusinnerusukkut atorunnaarsinneqarsinnaanerat aamma periarfissaasoq.

*§ 2-mut*

Imm. 1-imut

Ikiaroornartunik § 1-imi pineqartunik eqqussinissamut annissinissamullu, tuniniaanissamut, pisinissamut, sananissamut piareersaanissamullu Nunatta Nakorsaaneqarfia akuerisaasoq aalajangersakkami aalajangersarneqarpoq.

Imm. 2-mut.

Aalajangersakkami aalajangerneqarpoq, ikiaroornartunik § 1-imi nassuiarneqartunik tunniussineq, tigusaqarneq paarisaqarnerlu Nunatta Nakorsaataasivianut, napparsimavinni nakorsaataasivinnut taakkununngalu matumunnga immikkut akuersissummik pissarsisimasunut inerteqqutaanngitsoq. Tamatuma saniatigut aalajangersakkami aalajangersarneqarpoq, pineqartut tamatumunnga tunngatillugu suliaannut killilersuutinik nalinginnaasunik Naalakkersuisut aalajangersaasinnaasut. Tassungalu peqatigitillugu akuersissutini ataasiakkaani immikkut killilersuutinik aalajangersaasoqarsinnaasoq aalajangersakkatigut periarfissinneqarpoq. Kiisalu Naalakkersuisut ikiaroornartunik atuisinnaanermut pisinnaatitaaffiit eqqarsaatigalugit tamatumunnga akuersissummik killiliisinnaatitaallutillu atorunnaarsitsisinnaapput.

Imm. 3-mut

Ikiaroornartortalinnik Nunatta Nakorsaataasivianit napparsimavinnilu nakorsaataasivinnit pisineq tigusaqarnerlu kiisalu paarisaqarneq inunnut nalinginnaasumik inerteqqutaanngitsumik nakorsaatissanut allagartaq allagartarluunniit inniminniissut naapertorlugu tigusisunut inerteqqutaanngilaq. Tamanna Nakorsaatit pillugit Inatsisartut peqqussutaanni nr. 1, 12. maj 2005-imeersumi § 16-imi taannalu naapertorlugu najoqqutassani atuutilersinneqartuni malittarisassaqartinneqarpoq.

Imm. 4-mut

Aalajangersakkami aalajangerneqarpoq ikiaroornartunik § 1-imi pineqartunik eqqussineq annissinerlu, tuniniaaneq, pisineq, tunniussineq, tigusaqarneq, sananeq, piareersaaneq paarisaqarnerlu, imm. 1-3-mi immikkut akuerisanut ilaanngikkaanni inerteqqutaasut.

*§ 3-mut*

Imm. 1-imut

§ 1, nr. 1-imi aamma § 2, imm 1-imi oqaaseqatigiinni siullerni taaneqartutut Nunatsinni Nakorsaaneqarfik akuersissutinik isumaginnittuussaaq, Nunatsinni Nakorsaaneqarfiup sulinera pillugu Namminersorlutik Oqartussat nalunaarutaat nr. 7, 15. juni 2017-imeersoq naapertorlugu Nunatsinni Nakorsaaneqarfiup suliassaasa nassuiarneqarnerannut tamanna qaninnerusutut naapertuunnerusutullu nalilerneqarsimammat.

Imm. 2-mut

Aalajangersakkami Nunatta Nakorsaaneqarfiata akuersissutinut tunngasunik sulineranut akiliutinik suliffeqarfinnit tamakkiisumik ilaannakortumilluunniit akileeqqusinermut akiliinermullu malittarisassanik Naalakkersuisut aalajangersaasinnaanerat siunnersuutigineqarpoq. Akiliutissat sulianut aalajangersimasunut Nunatta Nakorsaaneqarfiata suliarisaanut imaluunniit Nunatta Nakorsaaneqarfiata nalinginnaasumik suliarisartagaanut, tassunga ilanngullugit akuersissutinik nakkutilliinermut misissuisarnermullu ukiumoortumik akiliutaassapput.

Piginnaatitsissut ilaatigut akiliutit akuersissutinut ataasiakkaanut sulianut atassutillit, ilaatigut ukiumoortumik akiliutit, akuersissummut aalajangersimasumut toqqaannartumik attuumassuteqanngitsut, taamaattorli oqartussaasut nalinginnaasumik suliassaqarfiillu assigiinngitsut akornanni suliassaannut ineriartortitsinermullu aaqqissuussanut tunngatillugu ingerlataannut, tamarmik immikkut akiliutissartalersorneqarsinnaanngitsunut, tassunga ilanngullugit ingerlaavartumik nakkutilliisarnermut misissuisarnermullu akiliutaasussat aalajangersarnerannut atorneqassaaq.

Nunatta Nakorsaaneqarfiata ataatsimut isigalugu suliassaqarfimmi matumani suliarisartagassarai ingerlaavartumik suliassat soorlu akuersissummik allanngortitsisoqarnissaanik suliffeqarfiup qinnuteqaateqarnerani suliat suliarineqarnissaat aamma ataasiakkaanut suliffeqarfinnik ilitsersuineq. Taakkua saniatigut Nunatsinni Nakorsaaneqarfiup nittartagaani ataatsimut isigalugu ilitsersuisoqartassaaq aamma ilitsersuinermut, suleriaatsinik nutarterinermut suleqatissanillu nutaanik sulisooreersunillu ilinniartitsinermut atatillugu suleriaatsinik nutarsaasoqartassaaq.

Suliassanut nutaanut taakkununnga Nunatta Nakorsaaneqarfiani sulisut ataatsimik ilaqqinnissaannik pisariaqartitsisoqarnissaa naatsorsuutigineqarpoq.

Taamaattoq siuliini eqqaaneqartut suliarineqartartut kisimik akiliusersorneqartartussatut pineqanngillat piffissammi ingerlanerani piginnaatitsissummi ersarissunik iluarsartuussisoqartarnissaa pisariaqartinneqalersinnaanera pissutigalugu.

*§ 4-mut*

Nalunaarutinik § 1-ip aamma § 2, imm. 1-2-p maleruarneqarnerannik nakkutilliinermik maleruagassaqartitsisunik atuutilersitsisoqarsinnaanera aalajangersakkatigut tunngavilerneqarpoq. Tamatuma saniatigut oqartussat nakkutilliisut ininut, uninngasuutinut, atuakkanut, niuernermi pappiaqqanut paasissutissanullu allanut nakkutilliinermut pisarialinnut akornuteqanngitsumik periarfissaqarnissaat tunngavilerneqarpoq. Pisuni taakkunani inuk, suliffeqarfimmik piginnittoq, laboratoriami ingerlataqarfimmiluunniit pisortat paasissutissanik ikiaroornartunik suliaqarnermut tunngasunik, oqartussat nakkutilliisut nakkutilliinerup naammassinissaanut pisariaqartissinnaasaannik tunniussinissamik pisussaatitaassapput.

*§ 5-imut*

Imm. 1-imut

Inatsisartut inatsisaannik uannga unioqqutitsineq Kalaallit Nunaanni pinerluttulerinermi inatsit naapertorlugu pineqaatissiissutigineqarsinnaassaaq.

Imm. 2-mut.

Najoqqutassanik Inatsisartut inatsisaat manna naapertorlugu atuutilersinneqartunik unioqqutitsineq taamatuttaaq Kalaallit Nunaanni pinerluttulerinermi inatsit naapertorlugu pineqaatissiissutigineqarsinnaassaaq.

Imm. 3-mut

Inatsisartut inatsisaannik matuminnga taannaluunniit naapertorlugu najoqqutassiarineqartunik unioqqutitsineq inatsisitigut pisinnaatitaasunit pisussaatitaasunillu akileeqqusinermik malitseqartitsisoqartarnissaa siunnersuutigineqarpoq.

Imm. 4-mut

Suliami tamarmiusumi pissutsini ataasiakkaani eqqartuussiviup nalilersueqqissaarnera pineqaatissiinermi tamatigut aalajangiisuusarpoq, taamaammat suliami aalajangersimasumi pissutsit sakkortusaataasut sakkukillisaataasulluunniit apeqqutaallutik pineqaatissiineq sakkortunerusinnaavoq sakkukinnerusinnaalluniluunniit. Pineqaatissiissummik aalajangiiniarnermi ikiaroornartut pineqartut ajoqusiisinnaaneri annertussusiilu, unioqqutitsinerup sivisussusaa, siornatigut assingusunik unioqqutitsinerit, tunniussinissaq (matumani tuniniaaqqinnissaq) siunertaralugu paarisaqarneq tunngavigineqartarput.

Annermik ilinniarfeqarfinni, neriniartarfinni, tassunga ilanngullugit qitigiartarfinni, tusarnaartitsinerni festivalinilu aaqqissuussinerniluunniit allani, pingaartumik meeqqat inuusuttulluunniit peqataaffigisartagaanni tunniussinissaq siunertarineqarsimappat sakkortusaataasussatut tamanna isigineqassaaq. Meeqqat inussuttullu sunnertianerusutut isigineqarnerat taamaattumillu ikiaroornartunit pinngitsuuisinnaajunnaarnartunit immikkut illersorneqartariaqarnerat tamatumunnga pissutaavoq.

Tamatuma saniatigut pineqartup inuttut atugarisai allat, tassunga ilanngullugit sivisuumik atornerluisooreerluni sakkukillisaataasutullu isigineqarsinnaasumik annertuumik atornerluinerup kingunerisaanik ikiaroornartunik paarisaqarnersoq eqqarsaatigineqassapput.

Aammattaaq siunnersuutigineqarpoq, ikiaroornartunik unioqqutitsilluni paarisaqarnermut mianersoqqusinerup pineqaatissiissutitut atorneqarsinnaanissaa, matumani inuttut atukkat mianersoqqusinissamut tunngavissaqartitsippata aamma ikiaroornartunik paarisaqarnermut ikiaroornartunik sivisuumik ataavartumillu atornerluinerup kingunerisaanik pinngitsuusinnaajunnaarneq sakkortooq pissutaappat. Suliani pisariaqarsorineqarpat siunertamullu iluaqutaassasorineqarpat Kalaallit Nunaanni Pinerluttulerinermi inatsimmi §§ 135-136 naapertorlugu atuiunnaarsaasoqarnissaanik assigisaanilluunniit eqqartuussissutip pineqaatissiissutitut atornissaa periarfissaasariaqarportaaq.

Pinerluttuliortup inuttut atugarisai mianersoqqusinermik atuiunnaarsaanissamilluunniit pineqaatissiinissamut pissutissaqartitsissasut piumasaqaataavoq. Nalinginnaasumik taamaaliortoqartassaaq pineqartoq assersuutigalugu siusinaartumik sulisinnaajunnaarnersiuteqarpat allatulluunniit pisortanit ikiorsiissutinik pisarpat allanillu isertitaqassanani imaluunniit arlaannik annertussusilinnik ileqqaagaqarsimanngippat. Paarlattuanik inuunermi atugarisat – atornerluinerup qanoq ittuunera apeqqutaatinnagu – nalinginnaasumik mianersoqqussutip atornissaanut pissutissaassanngillat pineqartoq unioqqutitsinani sulinermigut sulilluni isertitaqartarpat imaluunniit annertuunik nalilinnik pigisaqarpat.

Pineqaatissiinermi skemami Ilanngussaq 2-tut ilanngunneqartumi pineqaatissiissutit sakkortussusaat, natsisartut inatsisaanni § 2-mik unioqqutitsinermi aallaavigineqarsinnaasut erseqqinnerusumik nassuiarneqarput.

Imm. 5-imut

Ikiaroornartunik inerteqqutaasunik paarisaqartoqarpat, ikiaroornartut ajornanngippat arsaarinnissutigineqassapput. Aammattaaq pineqarput sakkut ikiaroornartunik pinermi atorneqartartut, soorlu pujortaatit, sakkunulluunniit ikiaroornartunik agguaanermut atorneqartartunut, soorlu oqimaalutaavinnut imaluunniit ikiaroornartunik toqqortaateqarnermut puussianut tamanna atuuppoq.

Tamatuma saniatigut Pinerluttulerinermi inatsimmi kapitali 37 naapertorlugu inatsimmik unioqqutitsinikkut iluanaarutit imaluunniit aningaasat taakkununnga naapertuuttut arsaarinnissutigineqassapput.

Iluanaarutit annertussusaannik naatsorsuinermi aningaasat tuniniaanikkut pisiarineranilu akia ilanngaatigalugu pissarsiarineqartut aallaavigineqassapput. Tuniniaanermut atatillugu aningaasartuutit, tassunga ilanngullugit tuniniaanermut ikiuuttunut akiliutit ilanngaatigineqassanngillat.

*§ 6-imut*

Unneqqaserlunnermik tunngaveqarluni, assersuutigalugu paasissutissanik eqqunngitsunik paatsoorneqarsinnaasunilluunniit nalunaaruteqarnikkut peqquserlulluniluunniit nipangiussinikkut Inatsisartut inatsisaat naapertorlugu akuersissutinik pissarsinermut imaluunniit pissarsiniarnermut pineqaatissiissutit aalajangersakkami matumani tunngavilerneqarput.

Taamaaqataanik § 1 naapertorlugu ikiaroornartunik nakorsaatissanut allagartaq allagartarluunniit inniminniissut pillugu saaffiginninnermut atatillugu ateq, najugaq atorfilluunniit pillugit paasissutissanik eqqunngitsunik tunniussisoq pineqaatissinneqassaaq.

*§ 7-imut*

Matumani aalajangersakkatigut Inatsisartut inatsisaannik matuminnga unioqqutitsinermut ikiuussimasunut peqataasimasunulluunniit pineqaatissiissutit tunngavilerneqarput, peqataaneq imminut allalluunniit eqqarsaatigalugit iluanaarutinik tigusinertut agguaassinertulluunniit pinersoq apeqqutaatinnagu. Taamaaqataanik ikiuuttut pineqaatissinneqassapput, ikiuunneq toqqortaateqarnermik, assartuinermik, tuniniaanermik allatulluunniit iluanaarutit inerteqqutaasumit qulakkeernissaannut peqataalluni ikiuunnerunersoq apeqqutaatinnagu.

Peqataaneq ikiuunnerluunniit ilisimaarinnilluni pisimappat taamaallaat pineqaatissiisoqarsinnaanera oqaatigineqassaaq.

*§ 8-mut*

Imm. 1-imut

Inatsisartut inatsisaat 1. januar 2023-mi atuutilissasoq siunnersuutigineqarpoq.

Imm. 2-mut.

Inatsisartut inatsisaat atuutilerpat "lov nr. 169 af 24. maj 1955 om euforiserende stoffer" (Ikiaroornartut pillugit inatsit nr. 169, 24. maj 1955-imeersoq) Kalaallit Nunaanni atuukkunnaassaaq.

Inatsit pingaarneq Kalaallit Nunaannut atuukkunnaarpat, manna tunngavigalugu inatsisinut allannguutit nalunaarutillu tamarmik Kalaallit Nunaannut aamma atuukkunnaassapput. Taamaammat Lovbekendtgørelse nr. 391 af 21. juli 1969 om euforiserende stoffer (Qallunaat Nunaanni Inatsisaareersut allannguutaanik eqikkarlugit ikiaroornartut pillugit nalunaarut nr. 391 af 21. juli 1969) naapertorlugu Kalaallit Nunaannut aamma atuukkunnaassaaq.

**Ilanngussaq 1**

**Tusarniaanermut allakkiaq**

**Ilanngussaq 2**

Uunga siunnersuut:

Ikiaroornartut pillugit Inatsisartut inatsisaat pillugu Ilanngussaq 2

Pineqaatissiinermi skema

# 1. Aallaqqaasiut

§ 1 naapertorlugu Naalakkersuisut aanngajaarniutit arlallit maani nunameeqqusaannginnerannut imaluunniit nunami maani nakorsaatitut ilisimatusarnermulluunniit tunngasumik taamaallaat atorneqarsinnaanerannut malittarisassanik aalajangersaasinnaapput. Taamaalilluni ikiaroornartunik eqqussinermut, annissinermut, ingerlatitseqqinnermut, pisinermut, tuniniaanermut, tunniussinermut, tigusinermut, sananermut, piareersaanermut paarisaqarnermulluunniit tunngatillugu malittarisassat erseqqinnerusut Ikiaroornartut pillugit Namminersorlutik Oqartussat nalunaarutaanni aalajangersarneqarput.

Nalunaarummi aalajangersakkanik unioqqutitsineq Kalaallit Nunaanni Pinerluttulerinermi inatsimmi malittarisassat malillugit pineqaatissiissutigineqarsinnaavoq. Pineqaatissiinermi skema, pineqaatissiissutinik uuttortaanermi nalinginnaasumik sakkortussutsinik missingiisoq tullinnguuttumi nassuiarneqarpoq. Taamaalilluni taanna aallaavigineqarsinnaavoq, taamaakkaluartoq suliani aalajangersimasuni pissutsit tamarmiusut aallaavigalugit eqqartuussiviit pineqaatissiissutip sakkortussusissaannik tamatigut aalajangiisassapput. Tamatuma saniatigut pissutsit arlalillit, uuttortaanermi nalinginnaasumik sakkortussutsimiit sakkortunerusumik sakkukinnerusumilluunniit pineqaatissiisoqassanersoq pillugu isumaliutersuuteqarnermi ilanngunneqarsinnaasut nassuiaataannik ilanngussaq imaqarpoq. Taamaalilluni tamatigut ataasiakkaarlugit nalilersorneqartassapput, matumani suliami ataatsimi pissutsit attuumassutillit pingaartinneqartassallutik.

# 2. Pissutsit sakkortusaataasut

Pineqaatissiissutinik uuttortaanermi pissutsit tullinnguuttut sakkortusaataasinnaapput, inatsimmik ikiaroornartut pinngitsuuisinnaajunnaarnartut pissarsiarineqarnissaasa killilernissaat annertunerusumillu inuiaqatigiinni atugarliortut sunnertiasullu, soorlu meeqqat inuusuttullu illersorneqarnissaat siunertaammata.

## 2.1. Akuutissat qanoq ittuuneri

Uuttortaanermi ikiaroornartoq qanoq ittuunersoq aalajangiisuusarpoq, taamaalillutik ikiaroornartut annertunerusumik pinngitsuuisinnaajunnaarnartut, annertunerusumik ajoqusiisartut aningaasatigulluunniit annertunerusumik iluanaarutaasinnaasut sakkortusaataasarput nalinginnaasumillu sakkortussutsimut nassuiarneqartumut sanilliullugu sakkortunerusumik pineqaatissiissutaasinnaallutik.

## 2.2. Unioqqutitseqqinneq

Unioqqutitseqqinnerit sakkortusaataasutut isigineqarsinnaapput, taamaalilluni pineqaatissiissummik uuttortaanermi siusinnerusukkut unioqqutitsinerit assingusut, pineqartup unioqqutitsilluni pinerluuteqarsimasutut eqqartuussaassutigisai aamma apeqqutaassapput.

## 2.3. Tunniussinissaq siunertaralugu, tassunga ilanngullugu tuniniaaqqinnissaq siunertaralugu paarisaqarneq

Inuk ikiaroornartunik ingerlatitseqqinnissaq, tassunga ilanngullugu tuniniaqqinnissai siunertaralugit unioqqutitsisumik paarisaqaruni tamanna sakkortusaataasutut isigineqarsinnaavoq.

Iliuutsit arlallit ingerlatitseqqinnissamik siunertaqarluni paarisaqartoqarneranik takutitsisinnaapput. Nalilersuinermi siullertut pingaarnertullu akuutissaq pineqartoq annertooq aalajangiisuusinnaavoq. Annertussutsit annertunerpaaffissaat nammineq atugassatut naatsorsuutigisariaqartut taamaalillutillu ingerlateqqitassatut naatsorsuutaanngitsut tullinnguuttumi nassuiarneqarput:

* 10 gr. Hash
* 50 gr. marihuana
* 100 gr. Naasut hampit (hampeplanter)
* 1 gr. cannabiol/hasholie

Akuutissanik siuliani taaneqartunik arlalinnik paarisaqarneq soorunami nalilersuinermut sakkortusaataassapput, naak siuliani killiliunneqartunik ataasiakkaarlutik qaangiinngikkaluartut. Immikkoortumi 2.2-mi nassuiarneqartutut unioqqutitseqqinnerit ingerlatitseqqinnissaq siunertaralugu paarisaqarnermik takussutaasinnaapput, matumani pissutsit aamma apeqqutaallutik.

Ataatsimut annertussusaat apeqqutaatinnagit taamatuttaaq akuutissat tuniniaqqitassanngorlugit annikinnerusunngorlugit, assersuutigalugu plastikimik puussiaaqqanut siittartunut assigisaannullu poortukkat aalajangiisuusinnaapput.

Tamatuma saniatigut unnerluussaq sakkunik attuumassutilinnik soorlu oqimaalutaavimmik, naatsorsuutinik aningaasanilluunniit amerlasuunik, pineqartup isertitaanut tunngatillugu naapertuutinngitsunik aamma paarisaqarnersoq nalilersuinermi ilanngunneqarsinnaavoq.

Oqaatigineqassaaq, akuutissat siuliani taaneqartut, soorlu heroin, kokain, morfin assigisaalu pillugit immikkut isummertoqarnikuunngimmat, taakka Kalaallit Nunaanni nalinginnaasumik nassaassaaneq ajormata. Akuutissat allat pillugit suliani innersuussutigineqarpoq, pillaatigisassamik uuttortaanermi ikiaroornartumik pineqartumik tuniniaanikkut aningaasatigut iluanaarutaasussaagaluartut annertusiartortillugit akuutissallu ajoqusiinikkut sunniutigisinnaasai immikkut isiginiarlugit pineqaatissiineq sakkortusiartortinneqassasoq.

## 2.4. Sumiiffiit immikkut ittut

Pingaartumik tuniniaaqqinneq neriniartarfinni, tassunga ilanngullugit qitigiartarfinni, tusarnaartitsinerni festivalinilu imaluunniit aaqqissuussani allani, pingaartumik meeqqanit inuusuttunilluunniit peqataaffigineqartuni pisimappat pinissaaluunniit pilersaarutigineqarsimappat sakkortusaataasinnaavoq.

Taamatuttaaq pineqaatissinneqarsimasunut inissiisarfimmi imaluunniit Pinerluttunik isumaginnittoqarfiup inissiisarfiini allani ikiaroornartunik paarisaqartoqarsimappat sakkortusaataasinnaavoq.

## 2.5. Aningaasaqarnikkut annertuumik iluanaaruteqarfiusumik aaqqissuussaasumik tuniniaaneq

Tunisat, agguarneqartut, eqqunneqartut anninneqartulluunniit annertussusii uppernarsarneqarsimasut aaqqissuussaasumik, pilersaarutaasumik iliortoqarsimaneranik imaluunniit assersuutigalugu pinerlunniaqatigiit pinerlunnerisa assigisaasaluunniit ilaattut annertunerannik takutitsippata, pineqaatissiissummik uuttortaanermi isiginiarneqarsinnaasutut saniatigut sakkortusaataasutut isigineqarsinnaapput. Akiliisitsilluni pineqaatissiinerit iluanaarutaajunnartunut aamma sanilliunneqarsinnaapput.

# 3. Pissutsit sakkukillisaataasut

Pineqaatissiissutinik uuttortaanermi pissutsit tullinnguuttut sakkukillisaataasinnaapput, inuiaqatigiinni annikinnerungaatsiartumik ajoqusiisussatut nalilerneqarmata nalinginnaasumillu sakkortussuseq naapertorlugu pineqaatissiineq imaluunniit sakkortunerulersitsineq siunertaqanngitsutut isigineqarsinnaammata. Pissutsit sakkukillisaataasut akiliisitsissutinik annikillisitsisinnaapput aammali akiliisitsilluni pineqaatissiissutit atorunnaarsinneqarsinnaapput illuatungaanillu Pinerluttulerinermi inatsit naapertorlugu mianersoqqussutigineqarlutik. Mianersoqqusinermi pineqarput Eqqartuussisaaseq pillugu inatsimmi § 313 naapertorlugu politiinit unnerluussisuutitaasunilluunniit mianersoqqusinerit imaluunniit Pinerluttulerinermi inatsimmi § 119 naapertorlugu eqqartuussivimmit mianersoqqussutit tunniunneqartut. Taakku saniatigut pissutsit sakkukillisaataasut Pinerluttulerinermi inatsimmi §§ 135-136 naapertorlugit atuiunnaarsaasoqarnissaanik atugassarititanilluunniit assingusunik pineqaatissiinermik kinguneqarsinnaapput.

## 3.1. Isumaginninnermut tunngasut

Pineqaatissiissutinik uuttortaanermi inuup inuttut atugarisai nalilersuinermi siuniani taaneqartutut ilanngunneqarsinnaapput. Ikiaroornartunik paarisaqarnermut atuinermullu sivisuumik ataavartumillu atornerluisuunerup kingunerisaanik pinngitsuuisinnaajunnaarneq sakkortooq pissutaappat tamanna sakkukillisaataasutut isigineqarsinnaavoq.

Nalilersuinermi pineqartup pisortanit pilersorneqarnini taamaattumillu amigartumik akiliisinnaassuseqarnera naammanngimmat akiliisitsissut akilersinnaajumaarneraa aamma ilanngunneqarsinnaavoq. Pineqaatissiissutitut akiliisitsissuteqarnerit kingunerisaannik inuit pinngitsuuisinnaajunnaarnermik sakkortuumik atugallit pisortanut akiitsui akiliisitsissutigineqarsinnaanngitsut amerliartuinnassapput. Tamanna innuttaasunut ataasiakkaanut tulluanngilaq Inatsisartullu inatsisaanni siunertamut naapertuunnani.

Taamaattumik pisumi tassanerpiaq unioqqutitseqqittoqaraluartoq akiliisitsinani, mianersoqqusinissaq aamma Eqqartuussisaaseq pillugu inatsimmi § 313 naapertorlugu unnerluussinnginnissaq tulluarnerpaassanersoq isumaliutigineqarsinnaavoq. Tamanna pisinnaavoq, pineqartoq pisortanit ikiorsiissutinik, assersuutigalugu aningaasanngorlugit ikiorsiissutinik siusinaartumilluunniit sulisinnaajunnaarnersiutinik pisartagaqarpat, pineqartorlu allanik isertitaqartarnani aalajangersimasumilluunniit amerlassusilinnik ileqqaagaqanngippat. Taakku saniatigut pineqartup ikiaroornartunik pinngitsuuisinnaajunnaarnermik annertuumik atugaqarnermigut sivisuumik atornerluisuusimanera ulluinnarnilu atuisuunera aalajangiisuusariaqarput. Inuk assersuutigalugu ilinniagaqarnersiutisisarpat ikiaroornartunillu periarfissaqarnermigut, assersuutigalugu weekendini atuisarpat, taava akiliisitsilluni pineqaatissiinerup mianersoqqussuteqarnermut sakkukillinissaa tunngavissaqassanngilaq, pinngitsuuisinnaajunnaarneq sakkortunngimmat, sivisuumik atugarineqarsimanngimmat ulluinnarnilu atuineq pineqanngimmat.

Pisumi tassanerpiaq aamma isumaliutigineqarsinnaavoq Pinerluttulerinermi inatsimmi §§ 135-136 naapertorlugit atuiunnaarsaasoqarnissaanik atugassarititanilluunniit assingusunik pineqaatissiinissaq tulluarnerpaanersoq.

## 3.2. Unioqqutitseqqinnerit

Erseqqissaatigineqassaaq mianersoqqussutit killilimmik amerlassuseqartut piffissap sivisuup ingerlanerani kisimik tunniunneqarsinnaasariaqarmata. Tamatuma kingorna unioqqutitseqqinneq akiliisitsinermik pineqaatissiissutigineqassaaq, ikiaroornartut annertussusaat pineqartullu inuttut atugarisai apeqqutaatinnagit. Taamaalilluni piffissap sivikinnerusup, assersuutigalugu qaammatip ataatsip iluani mianersoqqusinerit marluk akiliisitsinermik aallaaviatigut kinguneqassapput, piffissalli sivikinnerusup, assersuutigalugu ukiut marluk iluanni unioqqutitsinerit pingasut suli mianersoqqusinermik kinguneqarsinnaassapput. Aammattaaq suliami pissutsit aalajangersimasut tamatigut nalilersorneqartassapput.

# 4. Unioqqutitsilluni paarisaqarnermut pineqaatissiissutit

Maani nunami pinerluttaalisitsiniartartuni misilittakkat takutippaat, Kalaallit Nunaanni inatsisinik unioqqutitsinerit amerlanertigut hashimik paarisaqarnermut, allanut ingerlatitseqqinnermut il.il. tunngasuusut. Taamaattumik tullinnguuttumi nassuiaatini hashi taamaallaat pineqarpoq. Akuutissat allat pillugit suliani innersuussutigineqarpoq, pillaatigisassamik uuttortaanermi ikiaroornartumik pineqartumik tuniniaanikkut aningaasatigut iluanaarutaasussaagaluartut annertusiartortillugit akuutissallu ajoqusiinikkut sunniutigisinnaasai immikkut isiginiarlugit pineqaatissiineq sakkortusiartortinneqassasoq.

Siuliani immikkoortoq 2.3-mi taaneqartutut 10 graminik sinnerlugillu oqimaassusilimmik paarisaqarneq aallaaviatigut nammineq atugassaasutut isigineqarput, 50 graminilli sinnerlugillu annertussusilinnik paarisaqarneq aallaaviatigut tuniniaqqinnissai siunertaralugu paarineqartutut isigineqarlutik. Suliani 10 aamma 50 gramit akornanni oqimaassusilimmik paarisaqarnermut tunngasuni pissutsit aalajangersimasut, nammineq atugassatut allamulluunniit tunniussinissaq siunertaralugu paarisaqarneq pineqarnersoq pillugu nalilersuinermut tunngaviliissapput.

Akiliisitsissutinik uuttortaanermi akiliisitsissutit annertussusissaattut tullinnguuttumi siunnersuutigineqartut aallaavigineqarsinnaapput. Akiliisitsissutissalli annertussusissaat ukiut minnerpaamik tallimakkaarlugit atuisunut akinullu naleqqersuut malillugu iluarsineqartariaqarput, taamaalilluni akigititat pineqaatissiissutit sakkortussusaannut naapertuuttuuniassammata. Akit siullerpaamik kingusinnerpaamik ukioq 2028-imi iluarsineqartariaqarput.

# 4.1. Siornatigut periutsimik allannguineq

Akiliisitsissutissat annertussusissaattut siunnersuutini ataani nassuiarneqartuni, ikiaroornartunut tunngatillugu malittarisassanik unioqqutitsinermut Politiit ullormut suliassaanni akiliisitsissutissanut akigititat nassuiarneqartut tunngavigineqarput. Ikiaroornartulli annertussusii siunnersuutini akulikinninngortinneqarput. Ullormut suliassani annertussutsit "10 gr. ataallugu", "10-49,9 gr." aamma "50-99,9 gr." atorneqaraluartut, annertussutsit tullinnguuttut atorneqarput "10 gr. ataallugu", "10-24,9 gr.” aamma ”25-49,9 gr.”.

Tamatuma kingorna akiliisitsissutit annertusiartortarneri aaqqinneqarput, taamaalillutik aappassaaneernermi akiliisitsissutit siullermeernermi akiliisitsissutit 150 %-ianik annertussusilerneqarput aamma pingajussaaneernermi akiliisitsissutit siullermeernermi akiliisitsissutit 200 %-iannik annertussusilerneqarlutik. Akiliisitsissutit annertussusaat annertussutsinut "10 gr. ataallugu" 75 %-it missaannik aamma annertusineqarput. Annertussutsinut qiterlermiittunut (10-24,9 gr.) siullermeernermut akiliisitsissutit annertussusaat, annertussutsinut appasinnerpaanut (10 gr. ataallugu) aappassaaneernermut akiliisitsissutit annertoqatigaat, annertussutsinulli annertunerpaanut (35-49,9 gr.) siullermeernermi annertussutsinut appasinnerpaanut (10 gr. ataallugu) pingajussaaneernermut akiliisitsissutit annertoqatigaat.

## 4.2. Nammineq atuinissaq siunertaralugu paarisaqarneq

Suliani nammineq atuinissaq siunertaralugu hashimik 50 gr. inorlugu oqimaassusilimmik paarisaqarnermut tunngasuni tullinnguuttumi najoqqutassami nassuiarneqartut malillugit akiligassiisoqarsinnaavoq:

|  |  |  |  |
| --- | --- | --- | --- |
| Annertussutsit | Siullermeernermi | Appassaaneernermi | Pingajussaaneernermi |
| -9,9 gram | 3.500 kr. | 5.500 kr. | 7.000kr |
| 10-24,9 gram | 5.500 kr. | 7.000 kr. | 11.000 kr. |
| 25-49,9 gram | 7.000 kr. | 11.000 kr. | 14.000 kr. |

## 4.3. Ingerlatitseqqinnissaq siunertaralugu paarisaqarneq

Hashinik allamut tunniussinissaq siunertaralugu paarisaqarneq pinerluuteqaqqinnermi inissiisarfimmiittussanngortitsinermik aammalu inissiisarfimmiittussanngortitsinermik akiliisitsinertalimmik pineqaatissiissutigineqarsinnaavoq, tamanna ataani nassuiarneqarpoq. Pineqaatissiissutit annertussusaat pineqaatissiinerit annertussusaannut Politiit ullormut suliassaanni nassuiarneqartunut tunngaveqarput. Hashilli annertussusii akuttuninngortinneqarsimapput, taamaattumillu annertussutsit assigiinngitsut qulingiluaanatik arfineq-pingasuinnaapput. Tamatuma saniatigut akiliisitsissutit annertussusii aamma akiliisitsissutigineqartartut gramimut ataatsimut 100 kr.-niit gramimut ataatsimut 250 kr.-nut allanngortinneqarsimapput taamaalillutillu 150 %-inik qaffanneqarsimallutik.

Hashimik allamut tunniussinissaq siunertaralugu paarisaqarnertut naliliinermi, ilaatigut paarisap oqimaassusaa pingaartinneqarsinnaavoq. Siuliani taaneqareersutut hashimik 50 gramit missaaniittumik sinnerlugulu paarisaqarneq, matumunnga immikkuullarissumik paasissutissaqanngippat aallaaviatigut nammineq atugassatut naatsorsuutigineqarsinnaanngillat.

Pineqaatissiissutip nalinginnaasumik sakkortussusaannik nassuiaatit ataani allassimasut naapertorlugit aallaaviatigut hashimik 500 gramimik sinnerlugillu annertussusilinnik taamaallaat paarisaqarneq inissiisarfimmiittussanngortitsinermik kinguneqartarpoq. Oqaatigineqassaarli pissutsinik aalajangersimasunik nalilersueqqissaarnerup kingorna inissiisarfimmiittussanngortitsinissaq 500 gramit ataallugit annertussutsini aamma periarfissaasariaqarpoq. Matumani killiliussat aalajangersimasut malillugit hashimik eqqussisoqarnissaa taamaaliornikkullu pineqaatissiissutip uuttortarneqarsinnaanissaa pinngitsoortinniarlugit. Unnerluunneqartoq siornatigut assingusumik siornatigut pinerluuteqarsimappat inissiisarfimmiittussanngortitsinissaq periarfissaasariaqarportaaq.

Tamatuma saniatigut peqqarniissusia qanorlu ittuunera pingaartinneqarsinnaapput, tassunga ilanngullugit anngiorluni eqqussineq aaqqissuussaanersoq ataqatigiissagaalluarnersorlu, ilaatigut akunnilimmik sivisunerusumilu pisimanersoq imaluunniit assersuutigalugu atortunik immikkut ittunik, tassunga ilanngullugit anngiorluni eqqussinermut assigisaanulluunniit assartuutinik atuisoqarsimanersoq.

* 24 gram tikillugu: Ukiumi ataatsimi pinerloqqinnermi ullut 14-it + akiliisitsineq, gramimut 250 kr.-nut naatsorsorlugu
* 25-49 gram: Ukiumi ataatsimi pinerloqqinnermi ullut 20-t + akiliisitsineq, gramimut 250 kr.-nut naatsorsorlugu
* 50-74 gram: Ukiumi ataatsimi pinerloqqinnermi ullut 30-t + akiliisitsineq, gramimut 250 kr.-nut naatsorsorlugu
* 75-99 gram: Ukiumi ataatsimi pinerloqqinnermi ullut 40-t + akiliisitsineq, gramimut 250 kr.-nut naatsorsorlugu
* 100-249 gram: Ukiumi ataatsimi pinerloqqinnermi ullut 60-it + akiliisitsineq, gramimut 250 kr.-nut naatsorsorlugu
* 250-499 gram: Ukiumi ataatsimi pinerloqqinnermi ullut 60-it – qaammatit sisamat + akiliisitsineq, gramimut 250 kr.-nut naatsorsorlugu
* 500-749 gram: Qaammatini 3-ni inissiisarfimmiittussanngortitsineq
* 750-999 gram: Qaammatini 4-ni inissiisarfimmiittussanngortitsineq

1 kg sinnerluguluunniit oqimaassuseqarpata malittarisassat tullinnguuttut malillugit pineqaatissiisoqarsinnaavoq:

* 1-1,499 kg: Qaammatini 5-ini inissiisarfimmiittussanngortitsineq
* 1,5-1,999 kg: Qaammatini 5-8-ni inissiisarfimmiittussanngortitsineq
* 2-2,999 kg: Qaammatini 8-12-ini inissiisarfimmiittussanngortitsineq
* 3-4,999 kg: Qaammatini 12-18-ini inissiisarfimmiittussanngortitsineq
* 5-7,999 kg: Ukiuni 1,5-2-ni inissiisarfimmiittussanngortitsineq
* 8-9,999 kg: Ukiuni 2-2,5-ini inissiisarfimmiittussanngortitsineq
* 10-19,999 kg: Ukiuni 2,5-3,5-ini inissiisarfimmiittussanngortitsineq
* 20-49,999 kg: Ukiuni 3,5-4,5-ini inissiisarfimmiittussanngortitsineq
* 50 kg sinnerlugulu: Ukiuni 4,5-ini sivisunerusumillu inissiisarfimmiittussanngortitsineq

## 4.4. Piffissami utaqqisitsiffiusumi unioqqutitseqqinneq

Piffissami utaqqisitsiffiusumi unioqqutitseqqinnermut atatillugu periuseq maannamut atorneqartoq attanneqassaaq, taamaalilluni aallaqqaammut pinerlunnermut aammalu pinerloqqinnermut pineqaatissiissut pillaatigineqassalluni.